Ditsem Nuus - Quo vadis Proteas?
Die rampspoedige deelname van die Protea-krieketspan aan die afgelope T20 Wêreldkampioenskappe in Indië, het die kollig weer geplaas op die toekoms van SA krieket op nasionale en internasionale vlak. Daarmee het die Proteas aansienlik teruggesak op die wêreldranglyste nadat hulle in die voorafgaande 12 maande ook in die eendag- en meerdaagse kodes van die spel bloedneus gekry het.
Waar lê die fout? Daar word tans beskik oor briljante spelers wat individueel van die beste in die wêreld is, soos AB de Viliers, Hashim Amla, Faf du Plessis, Dale Steyn, ens., maar in spanverband word telkens teen spanne soos Australië, Engeland, Indië en in die jongste tyd ook Wes-Indië in die hek geduik.
In antwoord op vrae soos hierdie kan die oë maar net gedraai word na die afrigting en bestuur van die Proteas. Russel Domingo as hoofafrigter het geen rekord van uitnemendheid as òf speler in sy jonger dae, of as afrigter op eersterangse vlak nie. As hoofafrigter van die Proteas skitter hy in sy afwesigheid om sinvolle kommentaar te lewer tydens die wel en weë van die span.
Heyneke Meyer moes sy goed vat en loop as afrigter van die Springbokke omdat hy nie die eerste prys huis toe kon bring nie, maar Domingo word verdra ondanks die en laagtepunt na die ander. Is dit sy velkleur wat die verskil maak?
Hoekom het die hoogs suksesvolle Gary Kirsten as afrigter van die Proteas destyds skielik en ontydig bedank? Hoekom het Allan Donald as boulafrigter van die Proteas bedank? Sy opvolger Charl Langeveldt kom duidelik nie die mas op nie, andersins sou die Proteas nie die afgelope 12 maande ver meer as 100 kritieke ekstras afgestaan het nie.